Document ID: 32010D0342

KOMISSION PÄÄTÖS,
annettu 18 päivänä kesäkuuta 2010,
Banque de Francen vapauttamisesta luottoluokituslaitoksista annetun Euroopan parlamentin ja neuvoston asetuksen (EY) N:o 1060/2009 soveltamisesta
(tiedoksiannettu numerolla K(2010) 3853)
(ETA:n kannalta merkityksellinen teksti)
(2010/342/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon luottoluokituslaitoksista 16 päivänä syyskuuta 2009 annetun Euroopan parlamentin ja neuvoston asetuksen (EY) N:o 1060/2009 (1) ja erityisesti sen 2 artiklan 4 kohdan,
ottaa huomioon Ranskan esittämän pyynnön,
sekä katsoo seuraavaa:
(1)
Ranska on 27 päivänä marraskuuta 2009 esittänyt komissiolle asetuksen (EY) N:o 1060/2009 2 artiklan 4 kohdan mukaisen pyynnön, joka koskee Banque de Francen antamien luottoluokitusten vapauttamista asetuksen (EY) N:o 1060/2009 soveltamisesta.
(2)
Banque de Francea säännellään Ranskassa code monétaire et financier -säädöksellä, sellaisena kuin se on muutettuna 4 päivänä elokuuta 2008 annetulla lailla N:o 2008-776 (2). Code monétaire et financier -säädöksen L.141-6 pykälässä Banque de Francelle annetaan lupa saada sen kaikkien keskeisten toimintojen kehittämiseen tarvittavat tiedot markkinatoimijoilta. Contrat de service public entre l’État et la Banque de France -sopimuksessa (3), jäljempänä ’julkisia palveluja koskeva sopimus’, joka uusitaan kolmen vuoden välein, mainitaan nimenomaisesti luottoluokitusten antaminen yhtenä Banque de Francelle kuuluvana toimintana.
(3)
Banque de France on vahvistanut omat käytännesääntönsä (4), jäljempänä ’käytännesäännöt’, jotka pääasiallisesti perustuvat kansainvälisen arvopaperimarkkinavalvojien yhteisön (IOSCO) julkaisemiin luottoluokituslaitoksia koskeviin käytännesääntöihin.
(4)
Asetuksen (EY) N:o 1060/2009 2 artiklan 2 kohdan d alakohdan nojalla Banque de Francen tuottamien luottoluokitusten vapauttaminen kyseisen asetuksen soveltamisesta edellyttää neljän seikan arvioimista.
(5)
Ensiksikin luottoluokiteltu yhteisö ei saa maksaa luottoluokituksista. Käytännesääntöjen 1.3 kohdan mukaan Banque de France ei saa luottoluokitelluilta yhteisöiltä palkkioita niihin liittyvistä luottoluokituksista, joista tiedotetaan kyseisille yhteisöille. Käytännesääntöjen 2.2 kohdassa täsmennetään, että luottoluokitusten käyttäjät (luottolaitokset, jotka ovat FIBENin (”Fichier bancaire des entreprises”) asiakkaita) maksavat kyseisestä palvelusta julkaistun hinnaston mukaisesti.
(6)
Toiseksi luottoluokituksia ei saa julkistaa. Käytännesääntöjen 1.5 kohdassa määrätään, että luottoluokituksia ei saa julkistaa. Oikeus tutustua luottoluokituksiin on rajoitettu tiettyjen käytännesäännöissä lueteltujen ryhmien toimijoihin, jotka Banque de Francen on yksilöitävä ennen kuin ne saavat tutustua luottoluokituksiin.
(7)
Kolmanneksi luottoluokitukset on annettava sellaisten periaatteiden, vaatimusten ja menettelyjen mukaisesti, joilla taataan asetuksessa (EY) N:o 1060/2009 edellytetty luottoluokitustoiminnan riittävä luotettavuus ja riippumattomuus. Code monétaire et financier -säädöksen säännöksillä ja erityisesti sen L.142-9 ja L.164-2 pykälällä varmistetaan, että Ranskan keskuspankissa työskentelevien analyytikkojen ja muiden toimihenkilöiden on noudatettava salassapitovelvollisuutta koskevaa periaatetta ja eturistiriitoja koskevia sääntöjä, jotka sisältyvät Banque de Francen ammattietiikkaa koskeviin sääntöihin sekä Banque de Francen rahoitukseen liittyviin eettisiin käytännesääntöihin, jotka Ranskan talous-, rahoitus- ja teollisuusministeriö on hyväksynyt. Lisäksi Banque de Francen henkilöstösäännöt sisältävät määräyksiä, joiden nimenomaisena tavoitteena on estää toimihenkilöiden joutuminen tai jääminen eturistiriitatilanteisiin. Sisäiset valvontamekanismit, joita käyttää eettisistä asioista vastaava riippumaton virkailija ja hänen henkilöstönsä, joiden tehtävänä on valvoa eettisten käytännesääntöjen soveltamista, ja kolleginen rakenne, joka on integroitu kokonaan Banque de Francen johtamisjärjestelmään, ovat tehokkaita keinoja, joilla Banque de France voi varmistaa näiden luotettavuutta ja riippumattomuutta koskevien sääntöjen noudattamisen. Koska kyseiset vaatimukset ovat laissa säädettyjä, niiden noudattamatta jättämisestä voidaan määrätä seuraamuksia. Käytännesäännöissä vahvistetaan myös tarvittavat menettelysäännöt ja asianmukaiset normit, joilla varmistetaan i) luottoluokitusprosessin luotettavuus ja laatu (mukaan luettuina päätöksentekoprosessin formalisointi, päätösten jäljitettävyys ja laadunvalvontaprosessi), ii) avoimuus- ja viestintämenettelyt (mukaan luettuina luottoluokituksiin tutustumista koskevat säännöt, menetelmien julkistaminen ja luottoluokitustoiminnan kehittäminen) ja iii) toimenpiteet eturistiriitojen ehkäisemiseksi (mukaan luettuina asianmukainen huolellisuus (due diligence), jota analyytikkojen on noudatettava, sekä kansallisten ja alueellisten luottoluokituskomiteoiden toiminta).
(8)
Neljänneksi luottoluokitukset eivät saa liittyä kyseessä olevien keskuspankkien jäsenvaltioiden liikkeeseen laskemiin rahoitusvälineisiin. Käytännesääntöjen 1.1 kohdassa määrätään, että Banque de Francen tuottamat luottoluokitukset liittyvät muihin kuin rahoitusyrityksiin. Ne liittyvät yrityksiin, jotka ovat sijoittautuneet Manner-Ranskaan ja Ranskan merentakaisiin departementteihin, jotka kuuluvat ”Institut d’émission des départements d’outre-mer” -laitoksen (IEDOM) toimivaltaan. Julkisia palveluja koskevan sopimuksen mukaan Banque de Francen tuottamat luottoluokitukset liittyvät yrityksiin. Sen vuoksi Banque de France ei anna luottoluokituksia, jotka liittyvät Ranskan valtion tai jonkin toisen jäsenvaltion liikkeeseen laskemien rahoitusvälineiden tarjoamiseen yleisölle.
(9)
Johdanto-osan 2-8 kappaleessa tarkasteltujen tekijöiden perusteella voidaan katsoa, että Banque de France täyttää asetuksen (EY) N:o 1060/2009 2 artiklan 2 kohdan d alakohdassa asetetut edellytykset luottoluokitusten antamisen osalta.
(10)
Sen vuoksi asetusta (EY) N:o 1060/2009 ei tulisi soveltaa Banque de Francen suorittamiin luottoluokituksiin.
(11)
Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Banque de France kuuluu asetuksen (EY) N:o 1060/2009 2 artiklan 2 kohdan d alakohdan soveltamisalaan.
Asetusta (EY) N:o 1060/2009 ei sovelleta Banque de Francen antamiin luottoluokituksiin.
2 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä kesäkuuta 2010.

Labels: 10
2
18
15